Cyril Klement

Prof. MUDr. Cyril Klement CSc. (* 18. marec 1948, Rimavská Sobota)  prodekan pre praktickú výučbu na Fakulte verejného zdravotníctva Slovenskej zdravotníckej univerzity v Bratislave so sídlom v Banskej Bystrici. Má rozsiahlu prax a skúsenosti v oblasti mikrobiológie a biologických zbraní.

 Život a vzdelanie 
Cyril Klement sa narodil v Rimavskej Sobote 18. marca 1948, rodičom Vojtechovi a Eme, rodenej Podolskej. Po ukončení základnej školy na Lazovnej ulici v Banskej Bystrici absolvoval v rokoch 1963 – 1966 v rovnakom meste aj Strednú všeobecnovzdelávaciu školu. Potom pokračoval v štúdiu na Lekárskej fakulte hygienickej na Karlovej univerzite v Prahe, ktorú ukončil v roku 1973. V rámci postgraduálneho vzdelávania získal v roku 1976 atestáciu I. a v roku 1979 II. stupňa z lekárskej mikrobiológie (Inštitút pre ďalšie vzdelávanie lekárov a farmaceutov IFL, Bratislava). Titul kandidát vied získal v roku 1989 v odbore epidemiológia na Lekárskej fakulte hygienickej, Karlova univerzita Praha. V roku 1992 si urobil nadstavbovú špecializáciu z lekárskej virológie (ILF, Bratislava).

V roku 2000 absolvoval medzinárodný kurz inšpektorov Monitorovacej, verifikačnej a inšpekčnej komisie (United Nations Monitoring Verification Inspection Commission - UNMOVIC) OSN v Paríži, v roku 2002 a 2003 školenie pre Inšpektorov biologických zbraní v rámci organizácie UNMOVIC (Swindon, UK; Sao Paolo, Brazília).

V roku 2009 získal vedecko-akademický titul docent v odbore 7.4.2 verejné zdravotníctvo a 12. marca 2015 bol prezidentom SR vymenovaný za profesora v rovnakom odbore.

 Práca a dielo 
Pracovný život Cyrila Klementa je spojený s Regionálnym úradom verejného zdravotníctva so sídlom v Banskej Bystrici (RÚVZ BB).

V roku 1974 nastúpil ako lekár na odbor mikrobiológie a počas nasledujúcich rokov vykonával viaceré vedúce funkcie: vedúci úseku imunológie (1976-1979), vedúci oddelenia lekárskej virológie (1979-1988), vedúci odboru mikrobiológie (1980-1990), vedúci oddelenia imunológie (1990-1993), vedúci odboru lekárskej mikrobiológie (1993-2009). 

V období 12.8.2009-13.1.2011 a 11.5.2012-31.5.2020 bol regionálnym hygienikom a vedúcim služobného úradu  RÚVZ BB.  

Okrem toho sa venuje aj vzdelávaniu a v rokoch roku 2013-2016 bol prodekanom pre vedu a výskum Fakulty zdravotníctva Slovenskej zdravotníckej univerzity v  Banskej Bystrici.

Bol a je členom rôznych komisií, vedeckých rád a odborných spoločností. Medzi najvýznamnejšie patria:

 Člen Slovenskej mikrobiologicko-epidemiologickej spoločnosti (od roku 1976)
 Hlavný odborník pre klinickú mikrobiológiu MZ SR (1994-2003)
 Vedúci Národného referenčného centra pre pneumokokové a hemofilové nákazy (2001-2020)
 Národná kontaktná osoba pre biologické zbrane (Biological Weapons Convention-National Contact Point) (od roku 2001)
 Kontaktná osoba pre implementáciu aktivít Európskeho centra pre prevenciu a kontrolu chorôb (ECDC) v oblasti mikrobiológie pre Slovensko
 Expert plánovacieho výboru pre civilnú ochranu v NATO (CPC) pre oblasť biologických zbraní (do 2013)
 Zástupca Slovenska v HSC (Health Security Committee), sekcia  CBRN (Chemical, Biological, Radiological and Nuclear)
 Zástupca rezortu zdravotníctva v problematike Biopreparadness pre Ministerstvo vnútra SR (do 2014)

Prof. MUDr. Cyril Klement CSc. je autorom takmer 200 vedeckých prác publikovaných v domácich a zahraničných časopisoch a zborníkoch. Medzi najvýznamnejšie monografie patria:

 Klement, Cyril - Mezencev, Roman a kol.:  Slovensko anglická terminológia verejného zdravotníctva 2020: Slovak-english terminology of public health 2020. Banská Bystrica: PRO, 2020. ISBN 978-80-89057-82-5. 612 s.
 Klement, Cyril a kol.:  Verejné zdravotníctvo : História, súčasnosť, analýza, stratégia, rozvoj  - 1. vyd. - Banská Bystrica: Vydavateľstvo PRO, 2019. - 432 s. - ISBN 978-80-89057-80-1.
 Klement, Cyril a kol.: Verejné zdravotníctvo a jeho história v Banskobystrickom regióne v kontexte Slovenska. - 1. vyd. - Banská Bystrica: PRO, 2016. - 465 s. - ISBN 978-80-89057-61-0.

 Klement, Cyril (zost.) - Mezencev, Roman F. N. (red.) [a kol.]: Slovensko-anglická terminológia verejného zdravotníctva I.  - 1. vyd. - Banská Bystrica: PRO, 2016. - 384 s. - ISBN 978-80-89057-60-3.
 Oleár, V. – Krištúfková, Z. – Klement, Cyril a kol. : Kapitoly z vakcinológie I. – 1. vyd. – Banská Bystrica: PRO, 2014. – 319 s. – ISBN 978-80-89057-52-8.
 Klement, Cyril – Čamajová, Jana – Feiková, Soňa a kol.: Vybraná terminológia I. pre poslucháčov laboratórnych vyšetrovacích metód v zdravotníctve FZ SZU. – Banská Bystrica : PRO, 2014 – 219 s. ISBN 978-80-89057-48-1.
 Klement, Cyril – Maďarová, Lucia – Kucer, Igor a kol.: Biologické a chemické zbrane. Pripravenosť a odpoveď. – Banská Bystrica: PRO, 2013. – 784 s. – ISBN 978-80-89057-43-6.
 Klement, C.... [a kol.]: Mimoriadne udalosti vo verejnom zdravotníctve. – Banská Bystrica : PRO, 2011. – 663 s. ISBN 978-80-89057-29-0.
 Klement, C....[a kol.]: Medzinárodné zdravotné predpisy : teória – legislatíva – implementácia – súvislosti : odporúčania pre ďalšie posilňovanie národného systému surveillance laboratórnych kapacít pre prenosné ochorenia. – Banská Bystrica : PRO, 2009. – 438 s. ISBN 978-80-89057-24-5.
 Nováková, E. – Oleár, V. – Klement, C.: Lekárska vakcinológia nielen pre medikov. – Banská Bystrica : PRO, 2007. – 141 s. ISBN 978-80-89057-18-4.
 Klement, C. – Mezencev, R. – Rovný, I. – Maďarová, L. – Sirági, P.: Verejno-zdravotnícke aspekty biologických zbraní 1. – Bratislava : Slovenská zdravotnícka univerzita, 2007. – 509 s. ISBN 978-80-969611-2-2.
 Klement, C. – Mezencev, R. et al.: Biologické zbrane. – Bratislava : BONUS, 2007. – 380 s. ISBN 978-80-969733-2-3.

Zdroje

 Encyclopaedia Beliana: 8 zväzok, Kalh-Kokp. 1. vyd. - Bratislava: Encyklopedický ústav SAV, 2016. - ISBN 978-80-970350-2-0
 Encyklopédia Osobností Českej a Slovenskej republiky. 2. vyd. London: Oxford Encyclopedia Ltd, 2014. - ISBN 978-0993124907
 Klement, Cyril a kol.: Prehľad činnosti Regionálneho úradu verejného zdravotníctva so sídlom v Banskej Bystrici. – 1. vyd. – Banská Bystrica: PRO Banská Bystrica, 2014. – 79 s. – ISBN 978-80-89057-45-0.
 Obratlová, Monika. Bystrických hygienikov povedie nový šéf [online]. [Cit. 2015-03-25]. Dostupné na internete: http://bystrica.dnes24.sk/bystrickych-hygienikov-povedie-novy-sef-133673
 Prezident SR vymenoval vysokoškolských profesorov: správa tlačového oddelenia z 12. marca 2015 [online]. [Cit. 2015-03-25]. Dostupné na internete: http://www.prezident.sk/?spravy-tlacoveho-oddelenia&news_id=19942

Kategória:Slovenskí lekári
Kategória:Slovenskí mikrobiológovia
Kategória:Osobnosti z Rimavskej Soboty